Τελική έκθεση του συμβούλου ακροάσεων στην υπόθεση COMP/M.2547 - Bayer/Aventis Crop Science

[σύμφωνα με το άρθρο 15 της απόφασης της Επιτροπής 2001/462/ΕΚ, ΕΚΑΧ της 23ης Μαΐου 2001 σχετικά με τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 162 της 19.6.2001, σ. 21)]

(2004/C 91/03)

(Κείμενο που παρουσιάζει ενδιαφέρον για τον ΕΟΧ)

Όσον αφορά το σχέδιο απόφασης βάσει του άρθρου 8 παράγραφος 2 του κανονισμού 4064/89 (ο κανονισμός συγκεντρώσεων), παρατηρούνται τα εξής σχετικά με το σεβασμό του δικαιώματος ακρόασης:

1. Η Επιτροπή απέστειλε έκθεση αιτιάσεων στην Bayer AG ("Bayer") στις 15 Φεβρουαρίου 2002. Στη συνέχεια απέστειλε συνοπτική συμπληρωματική έκθεση στις 25 Φεβρουάριου 2002. Τα μέρη απήντησαν και στις δύο εκθέσεις, χωρίς να ζητήσουν προφορική ακρόαση.

2. Τα μέρη έθεσαν ένα διαδικαστικό ζήτημα ενώπιον του συμβούλου ακροάσεων. Στις 28 Μαρτίου 2002 έλαβα επιστολή από την Bayer όσον αφορά τις απαντήσεις τρίτων ενδιαφερομένων στο πλαίσιο του ελέγχου της αγοράς που πραγματοποίησε η Επιτροπή σχετικά με τις δεσμεύσεις πρότειναν να αναλάβουν τα μέρη στις 15 Μαρτίου 2002. Από τον έλεγχο αγοράς προέκυψε σε σειρά αρνητικών απαντήσεων για ορισμένες αγορές. Η Bayer ενημερώθηκε σχετικά και έλαβε εκτεταμένη περίληψη όλων των απαντήσεων. Στην εν λόγω περίληψη δεν προσδιορίζονται οι εταιρείες που απήντησαν. Στην επιστολή της 28ης Μαρτίου, η Bayer ζήτησε να αποκαλυφθούν οι πηγές των απαντήσεων. Η Bayer ισχυρίστηκε ότι αυτό ήταν απαραίτητο για την ορθή εκτίμηση των παρατηρήσεων που υπέβαλαν τρίτοι ενδιαφερόμενοι, δεδομένου ότι οι αντιδράσεις ενδέχεται να έχουν επηρεαστεί από το είδος του συγκεκριμένου και να ποικίλουν, για παράδειγμα, μεταξύ ανταγωνιστών που ενδιαφέρονται να αποκτήσουν τα εκποιούμενα στοιχεία του ενεργητικού και πελατών.

Απαντώντας, η Bayer ενημερώθηκε ότι η παροχή ανώνυμων απαντήσεων (σε περιληπτική μορφή), είναι σύμφωνη με τη νομολογία του Δικαστηρίου και του Πρωτοδικείου, που έχει αναγνωρίσει την ανάγκη για τη διατήρηση της εμπιστευτικής μεταχείρισης (συγκεκριμένα, υπόθεση 310/93 BPB Industries and British Gypsum κατά Επιτροπής [1995] Συλ. I-865, και υπόθεση Τ-229/95 Endemol κατά Επιτροπής [1999] Συλ. II-1299). Το ενδεχόμενο αντιποίνων από τα μέρη της συγκέντρωσης δεν μπορεί να αγνοηθεί. Όσον αφορά το συγκεκριμένο επιχείρημα της Bayer, η Επιτροπή είναι η ίδια σε θέση να διαχειριστεί δυνητικά "κεκτημένα συμφέροντα", σε περίπτωση που παραστεί ανάγκη. Το σημαντικό είναι τα μέρη να λαμβάνουν γνώση των γεγονότων και ζητημάτων στα οποία εφιστάται η προσοχή της Επιτροπής προκειμένου να διατυπώσουν σχετικά τις παρατηρήσεις τους.

Στην προκειμένη υπόθεση, μεγάλος αριθμός των εταιρειών του απήντησαν ζήτησαν ρητά να τηρηθεί το απόρρητο, πλήρως ή εν μέρει. Δεδομένων των περιστάσεων και των χρονικών περιορισμών όσον αφορά τη διεξαγωγή και την επεξερασία του ελέγχου της αγοράς, η Επιτροπή θεώρησε σκόπιμο να μην αποκαλυφθεί η ταυτότητα των εταιρειών που απήντησαν, και να ενεργήσει με περίσκεψη μη αποκαλύπτοντας κανένα όνομα (με εξαίρεση ένα), προκειμένου, ιδίως να αποφευχθεί το ενδεχόμενο αποκαλύπτοντας την ταυτότητα ορισμένων να αποκαλυφθεί επίσης και η ταυτότητα των υπολοίπων. Το γεγονός ότι οι αγορές που αφορά η παρούσα υπόθεση παρουσιάζουν υψηλό βαθμό συγκέντρωσης είναι ιδιαίτερα σημαντικό από την άποψη αυτή.

Ωστόσο, στα μέρη απεστάλη η μη εμπιστευτική μορφή της απάντησης μίας εταιρείας, συμπεριλαμβανομένης της ταυτότητας της εν λόγω εταιρείας. Η συγκεκριμένη εταιρεία δεν ζήτησε να παραμείνει ανώνυμη και δεν υπήρχε κίνδυνος αποκαλύπτοντας την ταυτότητά της να αποκαλυφθεί επίσης η ταυτότητα άλλων τρίτων ενδιαφερόμενων.

Λαμβάνοντας υπόψη τα προαναφερθέντα, καταλήγω στο συμπέρασμα ότι τα δικαιώματα υπεράσπισης των μερών έγιναν πλήρως σεβαστά. Το σχέδιο απόφασης εξετάζει μόνο αιτιάσεις, για τις οποίες τα μέρη είχαν την ευκαιρία να διατυπώσουν τις απόψεις τους.

Βρυξέλλες, 12 Απριλίου 2002.

Karen Williams